Javaneshorn

Javaneshorn (Rhinoceros sondaicus) er et hovdyr som hovedsakelig lever i nasjonalparken Ujung Kulon på øya Java i Indonesia. Denne arten neshorn har horn på nesen, men mangler horn i pannen. Arten tilhører neshornfamilien (Rhinocerotidae).

 Beskrivelse 
Javaneshorn er på størrelse med det indiske panserneshornet, med en kroppslengde på opp mot 4 meter (normalt 2-3 meter) og en mankehøyde på cirka 170 cm. Vekten ligger normalt mellom 0,9 og 2,3 tonn. Mellom de to kjønnene er det ingen markante forskjeller, bortsett fra at hannenes horn er større. Det kan bli 25 cm, mens hunnenes bare utgjør en liten knopp eller mangler helt.

Voksne dyr er nakne og har grå hud. Ved hver fot finnes det tre tær som er utrustet med hover.

 Utbredelse 
Til tross for navnet var javaneshornet tidligere også utbredt andre steder i Sørøst-Asia enn på Java, på fastlandet fra Bangladesh, gjennom Burma, Thailand, Kambodsja og Laos til Vietnam. Dessuten eksisterte arten på Sumatra. I henhold til nyere informasjon skal det også på 1500-tallet ha eksistert i sørlige Kina. I dag er imidlertid arten kun utbredt lengst vest på Java.

 Inndeling 
Inndelingen følger IUCN/SSC Asian Rhino Specialist Group (AsRSG) og IUCNs rødliste.

 Perissodactyla, hovdyr
 Tapiromorpha, tapirdyr
 Rhinocerotidae, neshornfamilien
 Rhinoceros
 R. sondaicus, javaneshorn
 †R. s. annamiticus, forekom i Vietnam. Det siste eksemplaret (en hunn) ble funnet død (skutt) i nasjonalparken Cat Tien den 29. april i 2010.
 R. s. sondaicus (nominatformen), forekommer på Java med rundt 40-60 individer.
 †R. s. inermis, utdødd før 1925. Fantes i det nordøstre India, Bangladesh og Burma.
 R. unicornis, panserneshorn
 Dicerorhinus
 D. sumatrensis, sumatraneshorn
 Ceratotherium
 C. simum, stumpneshorn
 Diceros
 D. bicornis, spissneshorn
 Tapiridae, tapirfamilien
 Hippomorpha, hestedyr
 Equidae, hestefamilien

 Økologi 
Habitatet består av tett tropisk regnskog og ligger i lavlandet, der tilgangen på vann og plasser med løs leire er god. Utenfor paringstiden er arten solitær og nattaktiv. Hunnen går drektig i cirka 6 måneder, hvoretter hun før én kalv. Egget hviler en tid etter befruktningen og derfor er tiden mellom paringen og fødselen bortimot 15 måneder. Ungen dier i bortimot et år og den blir ytterligere to år hos moren. Kjønnsmodenhet oppnås hos hunndyr etter 5 til 7 år, mens det for hanndyr først skjer etter rundt 10 år. Normal levetid er mellom 35 og 40 år.

 Status 
miniatyr|Et ungt javaneshorn, drept i Ujung Kulon av Charles te Mechelen under en troféjakt i 1895. Ujung-Kulon ble Indonesias første nasjonalpark i 1992, men deler av det var naturreservat siden 1921.
Arten er akutt truet av krypskyting og habitatødeleggelser. For å beskytte neshornet ble det i 1958 opprettet et naturreservat i Ujung Kulon, lengst vest på Java. I 1992 ble dette reservatet utvidet og oppjustert til nasjonalparkstatus – Ujung Kulon nasjonalpark.

På grunn av krypjakt har antallet dyr stupt drastisk. I dag kjenner man bare til populasjonen i Ujung Kulon nasjonalpark på Java. Ujung Kulon nasjonalpark (2018) estimerte at det var 68 dyr igjen der, hvorav 29 voksne hanner, 24 voksne hunner, og 15 ungdyr.

Det finnes ingen javaneshorn i fangenskap. I 2011 ble det siste levende javaneshornet ulovlig felt på fastlandet. Det skjedde i naturreservatet Cat Loc i Vietnam, og arten finnes i dag utelukkende på Java. Javaneshornet regnes derfor som et av de mest sjeldne pattedyr i verden.

 Referanser 
Waters, M. (1999): ”Rhinoceros sondaicus”. Animal Diversity Web. University of Michigan.

Edwards, R. (2008): «Javan rhinoceros» . ARKive.

Ellis, S. & Talukdar, B. 2020. Rhinoceros sondaicus. The IUCN Red List of Threatened Species 2020: e.T19495A18493900. https://dx.doi.org/10.2305/IUCN.UK.2020-2.RLTS.T19495A18493900.en. Accessed on 11 June 2025.

Rhinoceros sondaicus på IUCNs rødliste, 2008

Nowak, R.M. 1999. Walker's Mammals of the World. The Johns Hopkins University Press, Baltimore, USA and London, UK.

Brook, S., Van Coeverden de Groot, P., Mahood, S. Extinction of the Javan Rhinoceros (Rhinoceros sondaicus). 2011. WWF-Vietnam.  Besøkt 2013-11-19

Ujung Kulon National Park. 2018. Press release the result of monitoring Javan rhino population 2017 in Ujung Kulon National Park. Rizki Hotel Pandegelang, Banten Province, 26 February 2018.

 Eksterne lenker 


Kategori:Neshorn
Kategori:Pattedyr formelt beskrevet i 1822
Kategori:Dyr formelt beskrevet av Anselme Gaëtan Desmarest
Kategori:Indonesias fauna